
RAPORT

asupra propunerii legislative privind completarea art. 8 din Legea cetăţeniei române nr. 21/1991, republicată

În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere, în fond, cu propunerea legislativă privind completarea art. 8 din Legea cetăţeniei române nr. 21/1991, republicată, trimisă cu adresa nr. Pl-x 667 din 23 decembrie 2013 şi  înregistrată cu nr. 4c-11/1606  din 27 decembrie 2013.
Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este Cameră decizională.

Senatul, în calitate de primă Cameră sesizată, a respins propunerea legislativă  în şedinţa din 17 decembrie 2013. 

Comisia pentru administraţie publică şi amenajarea teritoriului a transmis un aviz negativ cu nr. 4c-6/604 din 4 februarie 2014.
Comisia pentru drepturile omului, culte şi problemele minorităţilor naţionale a transmis un aviz favorabil cu nr. 4c-5/3/5 februarie 2014.
Comisia pentru comunităţile de români din afara graniţelor ţării a transmis un aviz favorabil.


Consiliul Legislativ, prin avizul nr. 1077 din 7 octombrie 2013, a avizat favorabil, cu observaţii şi propuneri, iniţiativa legislativă.


Guvernul României a transmis un punct de vedere cu nr. 2035 din 31 octombrie 2013 prin care nu susţine adoptarea propunerii legislative.

Propunerea legislativă are ca obiect de reglementare: completarea art. 8 din Legea cetăţeniei nr. 21/1991, republicată, cu modificările şi completările ulterioare, în sensul eliminării condiţiilor prevăzute de art. 8 alin. (1) lit. a) şi d) în cazul acordării cetăţeniei române cetăţenilor străini de etnie română.

 În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat iniţiativa legislativă, expunerea de motive, punctul de vedere al Guvernului României şi  avizul Consiliului Legislativ în şedinţa din 11 iunie 2014. 


La dezbateri membrii Comisiei juridice, de disciplină şi imunităţi au fost prezenţi conform listei de prezenţă.


Cu ocazia dezbaterilor, s-a constatat că reglementările propuse prin iniţiativa legislativă contravin normelor şi standardelor internaţionale şi europene privind atât implicarea statului înrudit în sprijinirea persoanelor aparţinând minorităţilor naţionale de pe teritoriul altor state, cât şi reglementarea domeniului cetăţeniei. S-a constatat că introducerea unei prevederi în cuprinsul legislaţiei române în virtutea căreia etnicii români ar beneficia de tratament preferenţial pentru obţinerea cetăţeniei române ar echivala cu reglementarea unei proceduri discriminatorii de dobândire a cetăţeniei române în funcţie de originea etnică, ceea ce contravine art. 5 din Convenţia europeană asupra cetăţeniei. Conform art. 5 din convenţia amintită, reglementările unui stat parte referitoare la cetăţenie nu trebuie să conţină deosebiri sau să includă practici care să constituie o discriminare bazată pe sex, rasă, culoare sau origine naţională ori etnică. S-a apreciat ca fiind necesară menţinerea distincţiei între reglementările privind rolul statului român în sprijinirea românilor din afara frontierelor şi cele care stabilesc cadrul normativ al acordării cetăţeniei române, având în vedere scopul diferit al acestor reglementări: de a consolida relaţiile culturale cu statul român, pe de o parte, şi de a stabili legătura juridică între România şi persoana care solicită cetăţenia română, pe de altă parte.
În urma dezbaterilor, membrii Comisiei juridice, de disciplină şi imunităţi au hotărât, cu majoritate de voturi, să supună plenului Camerei Deputaţilor respingerea propunerii legislative  privind completarea art. 8 din Legea cetăţeniei române nr. 21/1991, republicată.
În raport cu obiectul şi conţinutul reglementării, propunerea legislativă face parte din categoria legilor organice.
                     PREŞEDINTE,                                                  SECRETAR,

               Bogdan Liviu CIUCĂ                             Theodor-Cătălin NICOLESCU                         

Consilier parlamentar, Paul Şerban

